Þingræður haldnar á Alþingi Íslendinga



Herra forseti. Frv. það, sem hér um ræðir, er upphaflega flutt af hv. þm. Hafnf. (EmJ), núverandi forsrh. Mun það vera til komið vegna þess, að bæjartakmörkin í Hafnarfirði þóttu nokkuð óljós og þess jafnvel dæmi, að nýbyggingar í Hafnarfirði hafi lent á bæjarmörkunum og jafnvel utan þeirra. Þetta frv. hefur legið alllengi fyrir hv. Nd., og þar hefur verið leitað umsagnar viðkomandi hreppa, sem áttu lönd að þessum landamerkjum, og frv., eins og það er komið nú frá Nd. og eins og það lá fyrir okkur hér í hv. allshn., er samkomulagsfrv. þeirra aðila, sem hlut eiga að máli. Ég tel ekki þörf á því að fara nánar út í einstök atriði málsins, enda málið allmjög fólkið hvað landamerkin snertir, en við í n. höfðum samráð um þetta og samstarf við hv. flm. málsins, og lét hann okkur í té kort, sem er hér í d. til sýnis þdm., sem óska eftir að vita nákvæmlega um, hvernig bæjartakmörkin verða skv. þessu frv. Ég legg áherzlu á það, að n. er sammála um að mæla með samþykkt frv., og svo í öðru lagi, að samkomulag er milli hlutaðeigandi aðila um, að frv. nái, eins og það er nú, fram að ganga. Ég tel ekki þörf á á þessu stigi málsins að hafa um þetta fleiri orð.



Herra forseti. Ég klauf ekki n., en ég tel mjög vafasamt, hvort þetta frv. eigi að ná fram að ganga. Ég hef talið frá því fyrir löngu, þegar Reykjavíkurbær var að leggja hér undir sig Mosfellssveitina og fyrst Skildinganesið, að það væri mjög hæpið, hvort ætti að taka svona í smááföngum þessar nærliggjandi sveitir og hvort ekki ætti að gera það í einu skrefi og gera Reykjavík, Hafnarfjörð og svæðið hérna á milli allt saman að einu og sameiginlegu lögsagnarumdæmi. Nú er svo komið náttúrlega í Hafnarfirði, að þeir voru búnir að byggja úti á landi Garðahrepps á milli 20 og 40 hús, og uppgötvuðu fyrst, þegar þeir fóru að búa til kjörskrá og þessi hús voru talin í Hafnarfirði, en stóðu í Garðahreppi, að þeir, sem í þeim bjuggu, áttu alls ekki kosningarrétt í Hafnarfirði, þau væru í allt öðrum hreppi. Þá var það fyrst uppgötvað, og þá var farið að flýta sér að reyna að laga þetta með því að innlima þetta svæði og meira til inn í Hafnarfjörð. Svona yfirgangur gengur ekki. Það nær ekki neinni átt fyrir einn kaupstað að byggja á lóðum annars hrepps, þótt ónotaðar séu, láta borga lóðargjald til sín og setja mennina í útsvar og allt hjá sér, þegar þeir eiga heima í öðrum hreppi. Þetta líkist ekki neinu, þetta þarf að laga, og ég held, að það eigi að athuga þessi mál miklu betur og reyna að ná samkomulagi um miklu meiri samruna á þessu þéttbýli, sem er hér í kringum Reykjavík, heldur en gert er með þessu frv. Þar að auki kann ég ákaflega illa við það, ef menn líta á kortið, sem er þarna inni í stigaherberginu, að hafa land eins kaupstaðar sundurskorið í ótal parta og innan í því land úr öðrum hreppum. Innan í miðju Hafnarfjarðarlandinu er núna land frá Bessastaðahreppi, sem ekki er hægt að komast að nema fara í gegnum Hafnarfjörð, og svo á að gilda sama vatnsveita um allt svæðið fyrir Hafnarfjörð o.s.frv. Þetta er allt saman hálfhugsað og varla það, og ég mun ekki greiða frv. atkv., þó að ég klyfi ekki nefndina.



Ég get á margan hátt tekið undir það, sem hv. 1, þm. N-M. (PZ) sagði um þetta mál. En þar sem mér skilst, að samkomulag sé milli viðkomandi sveitarfélaga um að óska eftir afgreiðslu málsins, eins og það liggur fyrir, mun ég ekki setja mig á móti frv. og greiði ekki atkv.



Herra forseti. Við hv. 2. þm. Árn. (SÓÓ) gerðumst flm. að því frv., sem hér liggur fyrir, vegna beiðni stjórnar Sambands íslenzkra sveitarfélaga. Að öðru leyti eigum við ekki sérstakan hlut að máli. Hv. heilbr.- og félmn, athugaði frv. og sendi það þremur aðilum til umsagnar, Fiskifélagi Íslands, sem ekki hefur svarað, og stjórn Búnaðarfélags Íslands, sem lagði frv. fyrir búnaðarþing, er stóð yfir um það leyti, sem frv. barst stjórninni. Búnaðarþingið lét n. fjalla um málið, og n. komst að þeirri niðurstöðu, að frv. fæli í sér svo gagngerða breyt. á stjórn og starfsháttum sjóðsins, að ekki sé hægt að mæla með samþykkt þess, nema á því verði gerðar allmiklar breyt. Stjórn Búnaðarfélagsins sendi heilbr.- og félmn. frv. aftur með þessari umsögn og gerði hana að sinni umsögn. Þá sendum við stjórn bjargráðasjóðs, svo sem sjálfsagt var, frv., og stjórnin svaraði á þessa leið: „Stjórnin gefur ekki mælt með samþykkt þessa frv., en vill þó beina því til ríkisstj., að hún hlutist til um endurskoðun núgildandi laga um Bjargráðasjóð Íslands. Stjórnin álítur rétt, að við þá endurskoðun verði ekki stefnt að grundvallarbreytingu á starfsháttum sjóðsins.“ Frv. er búið að vera alllengi á leiðinni, síðan það kom til n., aðallega vegna þess, að umsagnir drógust og beðið var eftir þeirri umsögn, sem enn hefur ekki komið. Það er því orðið svo áliðið þings, að svo stór lagabálkur sem þessi, sem sýnt er að veldur ágreiningi, hefur engin skilyrði til þess að verða afgr. á Alþingi ]þessu héðan af, og þess vegna varð það niðurstaða í heilbr.- og félmn. að fara að ráðum stjórnar sjóðsins, en hún er auðvitað aðili í þessu máli, sem vert er að taka mikið tillit til, og leggja það til, eins og hér er gert í nál., að frv. verði vísað til ríkisstj. með áskorun um, að hún láti endurskoða lög bjargráðasjóðsins og þá um leið athuga frv., en d. taki ekki að öðru leyti afstöðu til málsins nú. Við flm., sem vorum að gera stjórn Sambands íslenzkra sveitarfélaga greiða með því að flytja frv., getum, eins og komið er, vel fellt okkur við þessa niðurstöðu og mælum sem nm. með henni. Öll heilbr.- og félmn. stendur að þessari till. um, að frv. verði vísað til ríkisstj.